Imtella' Frar 13, 2021 - Aġġornata 13 Ta' Frar, 2021 7:54am Il-kumpanija tal-Coca-Cola qed tittestja flixkun tal-karti bil-għan li telimina l-plastik għal kollox. L-ewwel prova se ssir bix-xarba tal-frott Adez. Il-flixkun huwa prototip ta' kumpanija Daniża, magħmul minn karta b'saħħitha ħafna b'qoxra rqiqa ta' plastik minn ġewwa. Il-kumpanija qed timmira li toħloq flixkun li jkun 100% riċiklabbli u bl-ebda plastik, bħala parti mit-tir aħħari li sa għaxar snin oħra tkun eliminat għal kollox l-iskart. Is-sena l-oħra l-għaqda ambjentali Break Free From Plastic ikklassifikat il-Coca Cola bħala l-iktar kumpanija fid-dinja li tniġġes bil-plastik, segwita minn kumpaniji oħra tax-xarbiet bħal Pepsi u Nestle. Il-Coca-Cola mhix waħedha f'dawn it-testijiet. Il-kumpanija Absolut, li tipproduċi l-vodka, wkoll se tittestja 2,000 flixkun tal-karti fuq xarba tagħha bil-gass u togħma tal-frott, waqt li l-kumpanija Carlsberg qed toħloq prototipi ta' fliexken tal-birra tal-karti.